REGULAMENTUL (UE) 2022/78 AL COMISIEI

din 19 ianuarie 2022

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru dazomet, hexitiazox, metam și metilizotiocianat din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a) și articolul 49 alineatul (2),

întrucât:

(1) Limitele maxime de reziduuri (LMR) pentru dazomet, hexitiazox și metam au fost stabilite în partea A din anexa III la Regulamentul (CE) nr. 396/2005.

(2) Pentru dazomet și metam, Autoritatea Europeană pentru Siguranța Alimentară (denumită în continuare „autoritatea”) a emis avize motivate privind LMR-urile existente în conformitate cu articolul 12 alineatul (1) din Regulamentul (CE) nr. 396/2005 (2). Autoritatea a propus o definiție comună revizuită a reziduurilor pe baza metilizotiocianatului, metabolitul principal pentru dazomet și metam. Prin urmare, definiția reziduului trebuie modificată în consecință. Autoritatea a recomandat reducerea LMR-urilor pentru grepfruturi, portocale, lămâi, lămâi verzi, mandarine, mere, pere, gutui, moșmoni, moșmoni japonezi, caise, cireșe (dulci), piersici, prune, struguri de masă și de vin, mure, mure de câmp, zmeură (roșie și galbenă), afine, merișoare, coacăze (negre, roșii și albe), agrișe (verzi, roșii și galbene), măceșe, dude (negre și albe), păducel spaniol, boabe de soc, smochine, măsline de masă, kumquat, kaki, kiwi (verzi, roșii, galbeni), smochine indiene/limba soacrei, avocado, mango și granate/rodii. Pentru alte produse, autoritatea a recomandat creșterea sau menținerea LMR-urilor existente. LMR-urile pentru produsele respective trebuie să fie stabilite în anexa II la Regulamentul (CE) nr. 396/2005 la nivelul identificat de către autoritate. Autoritatea a concluzionat că referitor la LMR-urile pentru căpșuni, sfeclă, morcovi, țeline de rădăcină, hrean, topinamburi, păstârnac, rădăcină de pătrunjel, ridichi, barba-caprei, gulii furajere, napi, tomate, ardei dulci/gogoșari, vinete, bame, castraveți, castraveți cornișon, dovlecei, pepeni galbeni, dovleci, pepeni verzi, varză chinezească, kale, salata mielului/fetică, lăptuci, scarolă/cicoare cu frunze întregi, creson și alți germeni și lăstari, Barbarea verna, rucolă, muștar vânăt, plante de cultură cu frunze tinere (inclusiv specii din familia Brassicaceae), spanac, iarbă-grasă, sfeclă de pețiol/frunze de sfeclă, infuzii din rădăcini și hamei, unele informații nu erau disponibile, fiind necesară o analiză suplimentară din partea responsabililor cu gestionarea riscurilor. Deoarece nu există niciun risc pentru consumatori, este necesar ca și LMR-urile pentru produsele respective să fie stabilite în anexa II la Regulamentul (CE) nr. 396/2005 la nivelul identificat de către autoritate. Aceste LMR-uri vor fi revizuite; revizuirea va ține seama de informațiile disponibile în următorii doi ani de la data publicării prezentului regulament.

(3) Pentru hexitiazox, autoritatea a emis un aviz motivat privind LMR-urile existente în conformitate cu articolul 12 alineatul (1) din Regulamentul (CE) nr. 396/2005 (3). Autoritatea a propus modificarea definiției reziduurilor. Prin urmare, definiția reziduului trebuie modificată în consecință. Autoritatea a recomandat reducerea LMR-urilor pentru grepfruturi, portocale, lămâi, lămâi verzi, mandarine, migdale, nuci de Brazilia, caju, castane, nuci de cocos, alune, nuci de Macadamia, nuci de pecan, semințe de pin dulce, fistic, nuci, mere, pere, gutui, moșmoni, moșmoni japonezi, piersici, mure, mure de câmp, zmeură (roșie și galbenă), afine, merișoare, coacăze (negre, roșii și albe), agrișe (verzi, roșii și galbene), măceșe, dude (negre și albe), păducel spaniol, boabe de soc, tomate, ardei dulci/gogoșari, vinete, castraveți, castraveți cornișon, dovlecei, pepeni galbeni, dovleci, pepeni verzi, porumb și hamei. Pentru alte produse, autoritatea a recomandat creșterea sau menținerea LMR-urilor existente. LMR-urile pentru produsele respective trebuie să fie stabilite în anexa II la Regulamentul (CE) nr. 396/2005 la nivelul identificat de către autoritate. De asemenea, autoritatea a concluzionat că, în ceea ce privește LMR-urile pentru caise, cireșe (dulci), prune, soia și produse de origine animală unele informații nu erau disponibile, fiind necesară o analiză suplimentară din partea responsabililor cu gestionarea riscurilor. Deoarece nu există niciun risc pentru consumatori, LMR-urile pentru produsele respective ar trebui să fie stabilite în anexa II la Regulamentul (CE) nr. 396/2005 la nivelul identificat de către autoritate. Aceste LMR-uri vor fi revizuite; revizuirea va ține seama de informațiile disponibile în următorii doi ani de la data publicării prezentului regulament.

(4) Limitele maxime de reziduuri existente conform Codex (CXL-uri) au fost luate în considerare în avizele motivate ale autorității. CXL-urile, care sunt sigure pentru consumatorii din Uniune, au fost luate în considerare pentru stabilirea LMR-urilor.

(5) În ceea ce privește produsele pe care nu este autorizată utilizarea produselor de protecție a plantelor în cauză și pentru care nu există toleranțe la import sau CXL-uri, LMR-urile trebuie stabilite la limita de cuantificare (LOQ) specifică sau trebuie să se aplice LMR implicită, prevăzută la articolul 18 alineatul (1) litera (b) din Regulamentul (CE) nr. 396/2005.

(6) Comisia a consultat laboratoarele de referință ale Uniunii Europene pentru reziduurile de pesticide cu privire la necesitatea de a adapta anumite limite de cuantificare. În ceea ce privește mai multe substanțe, laboratoarele menționate au concluzionat că, pentru anumite produse, progresele tehnice necesită stabilirea unor limite de cuantificare specifice.

(7) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(8) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(9) Prin urmare, Regulamentul (CE) nr. 396/2005 trebuie modificat în consecință.

(10) Pentru a permite comercializarea, prelucrarea și consumul produselor în condiții normale, prezentul regulament trebuie să prevadă o măsură tranzitorie pentru produsele care au fost produse înainte de modificarea LMR-urilor și pentru care informațiile arată că se menține un nivel ridicat al protecției consumatorilor.

(11) Înainte ca LMR-urile modificate să devină aplicabile, trebuie acordat un termen rezonabil pentru a permite statelor membre, țărilor terțe și operatorilor din sectorul alimentar să se pregătească pentru îndeplinirea noilor cerințe care vor rezulta din modificarea LMR-urilor.

(12) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost obținute sau importate în Uniune înainte de 9 august 2022.

Articolul 3 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 9 august 2022.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 19 ianuarie 2022. Pentru Comisie Președintele Ursula VON DER LEYEN

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; Reasoned opinion on the review of the existing maximum residue levels for dazomet according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de dazomet în conformitate cu articolul 12 din Regulamentul (CE) nr. 396/2005]. EFSA Journal 2019;17(1):5562; și Reasoned opinion on the review of the existing maximum residue levels for metam according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de metam în conformitate cu articolul 12 din Regulamentul (CE) nr. 396/2005]. EFSA Journal 2019;17(1):5561

(3) Autoritatea Europeană pentru Siguranța Alimentară; Reasoned opinion on the review of the existing maximum residue levels for hexythiazox according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de hexitiazox în conformitate cu articolul 12 din Regulamentul (CE) nr. 396/2005]. EFSA Journal 2019;17(1):5559.